La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat dia 22 de gener que van dels números 15/2018 al 17/2018.
Es valora la possible inadmissió de la Reclamació 17/2018 atès que sol·licita l'elaboració d'un certificat urbanístic, petició que no seria objecte del dret d'accés a la informació pública.
Així mateix, es comenta, atès que aquesta mateixa reclamació ha estat derivada a la Comissió des Consejo de Transparencia y Buen Gobierno mitjançant correu electrònic, quin tractament es duu a terme de les reclamacions quan són competència de l'òrgan de garantia estatal així com, quina informació es dona a la persona reclamant en relació amb l'òrgan competent per tramitar la seva reclamació.
En darrer terme, es comenta l'estat de compliment de les resolucions de la Comissió respecte els incidents d'execució que s'han plantejat, sense que correspongui tramitar cap requeriment d'execució.
La presidenta pregunta al Ple si s'ha pogut consultar l'esborrany de l'acta corresponent a la darrera sessió del Ple que va tenir lloc el dia 22 de gener de 2018.
La senyora Elisabet Samarra formula esmenes a l'esborrany que seran introduïdes en el text final de l'acta.
Proposta de resolució de desestimació de la Reclamació 402/2017
La senyora Elisabet Samarra, ponent de la Proposta de resolució relativa a la Reclamació 402/2017 contra el Departament d'Ensenyament de la Generalitat de Catalunya i sobre informació referent a la destinació i justificació d'ajuts a la formació ocupacional, exposa els antecedents més destacats i la fonamentació jurídica de la Proposta que desestima la reclamació atès que la sol·licitud d'accés va ser estimada i no ha quedat acreditat, en el procediment de reclamació, quina és la informació que manca al lliurament ja realitzat pel Departament d'Ensenyament.
Es valora oportú destacar aquesta Resolució al Portal de la Comissió.
Proposta de resolució d'estimació de les Reclamacions 470/2017 i 487/2017 (acumulades)
La senyora Elisabet Samarra, ponent de la Proposta de resolució relativa a les Reclamacions 470/2017 i 487/2017 plantejades contra l'Ajuntament de Pallejà, exposa les característiques de la informació sol·licitada per part de la persona reclamant que té la condició de regidor i els elements més desacatats de la tramitació del procediment, el la qual cal fer menció expressa a la manca de col·laboració de l'Ajuntament.
Proposta de resolució de finalització de la Reclamació 484/2017 per acord de mediació
El senyor Josep Mir, el vocal mediador d'aquest procediment de mediació exposa els termes de l'acord assolit entre les parts en la sessió de mediació que va tenir lloc el dia 25 de gener de 2018, amb la participació de la persona reclamant i la representant de l'Ajuntament de Badalona.
Proposta de resolució de finalització de la Reclamació 493/2017
El senyor Josep Mir, ponent de la Proposta de resolució relativa a la Reclamació 493/2017 plantejada contra l'Ajuntament de Vila-seca, relaciona els principals aspectes de tramitació que s'han produït en aquest procediment que duen a finalitzar el procediment per pèrdua sobrevinguda de l'objecte de la reclamació atès que li ha estat lliurada la informació reclamada durant la tramitació del procediment de reclamació davant la GAIP consistent en un estudi sobre la implantació del servei de transport públic al municipi.
Proposta de resolució de finalització de la Reclamació 1/2018 per pèrdua d'objecte
El senyor Josep Mir, ponent de la Proposta de resolució relativa a la Reclamació 1/2018 plantejada contra l'Ajuntament de Girona, relaciona els principals aspectes de tramitació que s'han produït en aquest procediment que finalitza per pèrdua de l'objecte de la reclamació atès que durant la seva tramitació davant la Comissió s'ha aportat a l'entitat reclamant la informació reclamada.
Proposta de resolució de finalització de les Reclamacions 3/2018 i 9/2018 per desistiment
La senyora Elisabet Samarra, ponent de la Proposta de resolució relativa a les Reclamacions 3/2018 i 9/2018 plantejades contra l'Ajuntament de l'Aldea exposa els elements més destacats de la tramitació de la reclamació que finalitza per desistiment de la persona reclamant.
La presidenta de la Comissió, exposa els principals aspectes que s'han debatut i analitzat a la darrera reunió de coordinació dels òrgans de garantia convocada pel Consejo de Transparencia y Buen Gobierno a Madrid el passat dia 23 de gener de 2018.
La secretària tècnica de la Comissió exposa que s'han iniciat els treballs d'elaboració de la Memòria de la Comissió de 2017 així com, la sistematització de les principals dades específiques dels procediments de reclamació, tant dels tràmits com de la seva resolució per a la seva introducció al Tramitador Genèric de manera que permeti una explotació més eficient de les dades de les reclamacions que gestiona i resol la Comissió.